**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՂԹԱՆԱԿԻ ԵՎ ԽԱՂԱՂՈՒԹՅԱՆ ՏՈՆԻ ԿԱՊԱԿՑՈՒԹՅԱՄԲ:**

Սիրելի´ հայրենակիցներ, թալինցիներ.
Ջերմորեն շնորհավորում եմ ձեզ Հաղթանակի և Խաղաղության տոնի, Շուշիի ազատագրման օրվա առթիվ:
Մայիսի 9-ը պատմական հաղթանակի օր է, հաղթանակ, որը մեր հայրենիքին և ժողովրդին պարգևել է խաղաղություն, անվտանգ ապրելու և ստեղծագործելու հնարավորություն: Մեր նախնիների տարած լեգենդային հաղթանակի՝ արիության և անկոտրում կամքի շնորհիվ էր, որ 1945 թվականի մայիսի 9-ին անվերապահ կապիտուլացվեց մահաբեր ֆաշիզմը: Հայ ժողովրդի զավակները երկրորդ աշխարհամարտի բոլոր ճակատներում փառքով ու պատվով պսակեցին իրենց անունները:
Այսօրվա հաղթական տոնակատարությունը առիթ է արտահայտելու մեր մեծագույն հարգանքն ու երախտագիտությունը Հայրենական մեծ պատերազմի վետերանների հանդեպ, որոնց շարքերը ցավոք նոսրանում են: Ու քանի դեռ մենք նրանց հիշում ենք, նրանք ապրում են, իսկ երբ գնում ենք ուս – ուսի տված, համախմբված՝ նրանց գործն անմահ է:
Մենք պարտավորված ենք այն մարդկանց հիշատակներով, ովքեր զոհվեցին հանուն հաղթանակի, ովքեր կերտեցին և մեզ մոտեցրին Հաղթանակն ու Խաղաղությունը, բայց՝ չտեսան: Նրանք մեզ են փոխանցել իրենց պայքարի ոգին և հաղթանակների բերկրանքը, սովորեցրել են մաքառել և վերապրել: Դրա համար էլ 1992 թվականի մայիսին, Հայրենական մեծ պատերազմի հաղթանակը կերտած հերոսների սերունդները Արցախյան գոյամարտում ազատագրեցին պատմական Շուշին: Շուշիի ազատագրման ոգին միշտ արթուն է, զգոն է հայ զինվորը, անկոտրում է նրա կամքը, պաշտպանված է Հայաստանի ու Արցախի սահմանները:
Առանձնահատուկ շնորհավորում եմ Հայոց բանակի սպաներին, բոլոր զինծառայողներին, 2016 թվականի Ապրիլյան քառօրիայի մասնակիցներին:
         Սիրելի´ հայրենակիցներ.
Կրկին շնորհավորում եմ ձեզ, բոլորիս այս փառապանծ տոնի կապակցությամբ: Մայիսյան տոները հայ ժողովրդի՝ մեր մեծերի ու փոքրերի, զինվորի ու աշխատավորի, բոլորի տոնն է:
Սա հաղթանակած պետության, հաղթանակած ժողովրդի տոնն է:
Շնորհավորում եմ Հայաստանի և Արցախի ժողովրդին պատմական հաղթանակների շնորհիվ ձեռք բերած Հաղթանակի և Խաղաղության տոնի, Շուշիի ազատագրման օրվա առթիվ: Ցանկանում եմ համազգային նորանոր նվաճումներ ի փառս հայ ժողովրդի: Թող հարատև լինի խաղաղությունը Հայոց աշխարհում:
        Փա´ռք ու պատիվ բոլոր քաջերին:

**Լավագույն  ցանկություններով
Թալին  համայնքի  ղեկավար`
Սարգիս  Արամյան**